08.10.2006 07:22   Kindralleitnant David Richards lendab esmaspäeval Pakistani, et veenda president Pervez Musharrafi ohjeldama sõjaväeluuret, kes Richardsi andmeil treenib Talibani võitlejaid lahinguteks brittidega, kirjutas The Times.    Richards nõuab, et Pakistanis elavad Talibani juhtfiguurid arreteeritaks. Ameerika, NATO ja  Afganistani luure kogutud tõendite hulgas on satelliidilt tehtud fotod ja videod Talibani sõdurite ja enesetaputerroristide treeninglaagritest Pakistanis.    Kinnivõetud Talibani võitlejad ja äpardunud suitsiiditerroristid on kinnitanud, et neid treenis Pakistani luureteenistus ISI. Teada on ka Talibani liidri mulla Omari elukoht Quettas.    Poliitikud on vältinud Musharrafile surve avaldamist, kartes destabiliseerida tuumarelva omavat riiki, kus islamifundamentalistidel on suur mõjuvõim.  Tony Blairi jaoks on see tundlik teema, sest ISI aitas ära hoida pommide lõhkamise Heathrow lennuväljalt Ameerikasse lendavatel lennukitel. Kuid ISI-l on olnud roll Talibani uues esilekerkimises, mille tagajärjel on surma saanud 30 Briti sõdurit.     Afganistani president Hamid Karzai on samuti süüdistanud Pakistani Talibani võitlejatele pelgupaiga andmises ning rääkinud, et neil on lausa avalikud laagrid Karachis ja Quettas.